कोरोना: 2 दिन घटने के बाद फिर बढ़े एक्टिव केस, 24 घंटों में 4120 लोगों की गई जान
स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस की वजह से 4120 लोगों की जान गई है और अबतक इस वायरस की वजह से देश में कुल 258317 लोगों की जान जा चुकी है
नई दिल्ली। देश में कोरोना वायरस के एक्टिव मामलों में पिछले 2 दिनों से आ रही गिरावट के बाद आज एक बार फिर से एक्टिव केस बढ़ते हुए देखे गए हैं। केंद्रीय स्वास्थ्य मंत्रालय की तरफ से जारी किए गए आंकड़ों के अनुसार पिछले 24 घंटों के दौरान देशभर में कोरोना वायरस के एक्टिव मामलों में 6426 की बढ़ोतरी हुई है और अब देश में कोरोना के कुल एक्टिव केस बढ़कर 3710525 दर्ज किए गए हैं। देश के कुल कोरोना मामलों में 15.65 प्रतिशत एक्टिव केस हैं। कोरोना के सिर्फ एक्टिव मामलों में ही बढ़ोतरी नहीं हुई है बल्कि इसकी वजह से देश में मरीजों की हो रही मौतें लगातार चिंता का कारण बना हुआ है। स्वास्थ्य मंत्रालय के अनुसार पिछले 24 घंटों के दौरान देशभर में कोरोना वायरस की वजह से 4120 लोगों की जान गई है और अबतक इस वायरस की वजह से देश में कुल 258317 लोगों की जान जा चुकी है। देश में पिछले 24 घंटों के दौरान कुल 362727 नए कोरोना मामले दर्ज किए गए हैं जबकि 352181 लोग ठीक हुए हैं, 24 घंटों के दौरान ठीक होने वाले लोग कम रहे हैं और नए मामले ज्यादा, इसी वजह से एक्टिव मामलों में बढ़ोतरी हुई है। देश में अबतक 2.37 करोड़ से ज्यादा कोरोना मामले दर्ज किए जा चुके हैं। कोरोना मरीजों की पहचान के लिए देश में लगातार टेस्टिंग को बढ़ाया जा रहा है, पिछले 24  घंटों के दौरान देश में 18.64 लाख से ज्यादा टेस्ट हुए हैं और उसमें 19.45 प्रतिशत लोग पॉजिटिव मिले हैं। कोरोना के खिलाफ लड़ाई में इस समय सबसे जरूरी वैक्सीन के टीकाकरण को माना जा रहा है। लेकिन पिछले 24 घंटों के दौरान देश में टीकाकरण का आंकड़ा 20 लाख को भी पार नहीं कर पाया है। स्वास्थ्य मंत्रालय के अनुसार पिछले 24 घंटों के दौरान देश में 18.94 लाख लोगों को वैक्सीन का टीका लगाया गया है जिनमें 8.96 लाख को दूसरी डोज मिली है और 9.98 लाख को पहली डोज। अबतक देश में कुल 17.76 करोड़ लोगों को वैक्सीन की पहली या दूसरी डोज मिल चुकी है।